Il-Kunsill qabel dwar approċċi ġenerali dwar żewġ proposti tal-''Pakkett dwar is-Servizzi'' biex is-suq intern isir aktar effettiv: - abbozz ta' direttiva li tistabbilixxi regoli dwar in-notifika għar-rekwiżiti ta' awtorizzazzjoni fis-settur tas-servizzi, u - abbozz ta' direttiva bl-għan li jitwettaq test ta' proporzjonalità qabel l-adozzjoni ta' regolamentazzjoni ġdida tal-professjonijiet. Approċċ ġenerali tal-Kunsill jippermetti li jibdew in-negozjati mal-Parlament Ewropew. ''In-negozji u l-professjonisti għadhom qiegħdin iħabbtu wiċċhom ma' regolamentazzjoni sproporzjonata biex jipprovdu servizzi transfruntiera. Il-Pakkett tas-Servizzi huwa għodda essenzjali biex jiġi ffaċilitat il-moviment ta' persuni u servizzi. Il-kumpaniji, il-professjonisti u l-konsumaturi ser jibbenefikaw ħafna minn aċċess aħjar għal attivitajiet u servizzi professjonali differenti," qal Chris Cardona, Ministru għall-Ekonomija, l-Investiment u l-Intrapriżi ż-Żgħar ta' Malta. Proċedura ta' notifika fis-settur tas-servizzi L-abbozz ta' direttiva jfittex li jiżgura li miżuri nazzjonali ġodda approvati fl-istati membri jissodisfaw il-kondizzjonijiet neċessarji biex jiffaċilitaw il-kompetittività u l-integrazzjoni tas-suq uniku fis-settur tas-servizzi. B'mod aktar speċifiku, għandha l-għan li ttejjeb il-proċedura ta' notifika attwali tad-Direttiva dwar is-Servizzi (2006/123/KE). Din il-proċedura tipprevedi li l-istati membri jridu jinnotifikaw lill-Kummissjoni bl-iskemi ta' awtorizzazzjoni jew ir-rekwiżiti ġodda jew mibdula li jaqgħu taħt il-kamp ta' applikazzjoni tad-Direttiva dwar is-Servizzi sabiex jiggarantixxu l-implimentazzjoni korretta tagħha. It-test tal-Kunsill iqis il-ħtieġa li tittejjeb il-proċedura ta' notifika eżistenti u l-ħtieġa li jiġu rrispettati l-prinċipji tal-proporzjonalità u tas-sussidjarjetà, b'mod partikolari l-prerogattivi tal-parlamenti nazzjonali u tal-awtoritajiet amministrattivi nazzjonali. L-objettiv tad-Direttiva dwar is-Servizzi huwa li jitneħħew l-ostakli għall-istabbiliment ta' fornituri ta' servizzi u l-forniment temporanju ta' servizzi transfruntiera. Professjonijiet: testijiet qabel l-adozzjoni ta' regoli nazzjonali ġodda L-abbozz ta' direttiva tfittex li ttejjeb it-trasparenza fil-mod li bih xi professjonijiet huma regolati fl-istati membri. B'mod aktar speċifiku, għandha l-għan li tiżgura li l-miżuri nazzjonali jkunu proporzjonati u ma jillimitawx bla bżonn l-aċċess għall-professjonijiet jew joħolqu piżijiet mhux ġustifikati fis-suq intern. Meta jkunu qed jirregolaw il-professjonijiet, l-istati membri ser ikollhom jagħmlu valutazzjoni dwar jekk ir-regoli l-ġodda jew dawk emendati humiex ġustifikati sabiex japprezzaw l-effett tagħhom fuq il-partijiet ikkonċernati u n-negozji. Id-direttiva futura għalhekk ser tarmonizza l-mod li bih jitwettqu dawn it-testijiet ta' proporzjonalità u l-kriterji li għandhom jiġu applikati, skont is-sentenzi tal-Qorti Ewropea tal-Ġustizzja. L-obbligu li jitwettaq test ta' proporzjonalità qabel ma tiġi introdotta regolamentazzjoni ġdida tal-professjonijiet ser jissupplimenta d-dispożizzjonijiet tad-Direttiva dwar ir-Rikonoxximent ta' Kwalifiki Professjonali (2013/55/UE). Il-Pakkett dwar is-Servizzi Il-"Pakkett dwar is-Servizzi", maħruġ fl-10 ta' Jannar 2017, jinkludi l-proposti leġislattivi li ġejjin: Proposta għal e-card għas-servizzi Proposta għal proċedura ta' notifika għal e-card għas-servizzi Proposta għal test tal-proporzjonalità qabel l-adozzjoni ta' regolamentazzjoni ġdida tal-professjonijiet Il-pakkett jinkludi wkoll gwida dwar ir-rakkomandazzjonijiet għar-riforma tar-regolamentazzjoni fis-servizzi professjonali. Il-promozzjoni tal-kompetittività tas-swieq tas-servizzi hija essenzjali għall-ħolqien ta' impjiegi u tkabbir fl-UE, fejn is-settur tas-servizzi jirrappreżenta madwar 70% tal-PDG tal-UE. Approċċ ġenerali dwar abbozz ta' direttiva dwar l-infurzar tad-Direttiva 2006/123/KE dwar is-servizzi fis-suq intern, li tistabbilixxi proċedura ta' notifika għal skemi ta' awtorizzazzjoni u rekwiżiti relatati ma' servizzi Approċċ ġenerali dwar abbozz ta' direttiva dwar test tal-proporzjonalità qabel l-adozzjoni ta' regolamentazzjoni ġdida tal-professjonijiet Mappa interattiva ta' professjonijiet regolati fl-UE Pakkett dwar is-Servizzi Ara l-paġna tal-laqgħa